**Prædiken til Helligtrekongers søndag**

Lad os rejse os…

Dette hellige evangelium skriver evangelisten Matthæus…

Gud være lovet…

Da Jesus var født i Betlehem i Judæa i kong Herodes' dage, se, da kom der nogle vise mænd fra Østerland til Jerusalem og spurgte: »Hvor er jødernes nyfødte konge? For vi har set hans stjerne gå op og er kommet for at tilbede ham.« Da kong Herodes hørte det, blev han forfærdet, og hele Jerusalem med ham. Og han sammenkaldte alle ypperstepræsterne og folkets skriftkloge og spurgte dem, hvor Kristus skulle fødes. De svarede ham: »I Betlehem i Judæa. For således er der skrevet ved profeten: ›Du, Betlehem i Judas land, du er på ingen måde den mindste blandt Judas fyrster. Fra dig skal der udgå en hersker, som skal vogte mit folk, Israel.‹ « Så tilkaldte Herodes i al hemmelighed de vise mænd og forhørte dem indgående om, hvornår stjernen havde vist sig. Og han sendte dem til Betlehem og sagde: »Gå hen og spørg jer nøje for om barnet; og når I har fundet det, så giv mig besked, for at også jeg kan komme og tilbede det.« Da de havde hørt på kongen, tog de af sted, og se, stjernen, som de havde set gå op, gik foran dem, indtil den stod stille over det sted, hvor barnet var. Da de så stjernen, var deres glæde meget stor. Og de gik ind i huset og så barnet hos dets mor Maria, og de faldt ned og tilbad det, og de åbnede for deres gemmer og frembar gaver til det, guld, røgelse og myrra. Men i drømme fik de en åbenbaring om ikke at tage tilbage til Herodes, og de vendte hjem til deres land ad en anden vej. *Matt 2,1-12*

Amen!

For de fleste af os er julen ved at være overstået.

Det sidste stykke tid har stået i nytårets tegn.

For de fleste af os er julepynten nu pillet ned, juletræet er kommet uden for og kagerne er spist.

Men rent faktisk slutter julen ifølge kirkeåret først den 6. januar, Helligtrekongersdag.

For den 6. januar regnes af kirken for den dag, hvor de hellige tre konger eller de tre vise mænd kommer til Josef og Maria og finder Jesusbarnet, som de betegner som jødernes konge.

De tre mænd har set en stjerne gå op. De har tolket den som et tegn på, at en ny jødisk konge er blevet født, og de har fulgt stjernen først til Jerusalem og siden følger de den til Betlehem.

De ønsker som sagt at tilbede jødernes nye konge.

Den nye konge.

Men rent faktisk var den gamle konge endnu ikke afsat.

Den gamle konge hed Herodes.

Så da han hørte om at en ny konge skulle være født, blev han urolig for, at det betød enden på hans eget kongedømme. Derfor tilkaldte han de tre vise mænd og bad dem fortælle ham, hvor han kunne finde den nye konge, så han kunne udrydde ham.

Det lykkedes dog, som bekendt, ikke for Herodes at opspore Jesus, så for at være på den sikre side lod han i stedet for alle drengebørn på to år og derunder dræbe.

Han rystede mildt sagt ikke på hånden.

Men Jesus undslap. For en engel havde vist sig for hans far Josef og havde advaret ham om Herodes’ planer og sagt til ham, at de skulle forlade Betlehem og flygte til Egypten.

Egypten, hvor tidligere Moses var undsluppet Faraos barnemord, da hans mor havde gemt ham i en kurv og sat ham ud på Nilen.

Moses, som senere skulle føre israelitterne ud af Egypten.

Så fra Egypten kom altså også Jesus. Til Galilæa, til byen Nazareth.

Den Jesus som var blevet udpeget af de tre vise mænd til at være jødernes nye konge, Kristus. Messias. Den salvede.

Senere skulle Jesus indtage Jerusalem som en konge. Eller faktisk rettere som en parodi på en konge.

Han skulle indtage Jerusalem. Folk skulle gå i forvejen for ham og strø palmegrene foran ham og han skulle ride ind i byen... på et æsel!

Ikke som en stor og mægtig feltherre, men “sagtmodig, ridende på et æsel.”

Den gang troede skarerne, at Jesus skulle genoprette Davids rige og blive en ny jordisk konge. De troede, at Jesus skulle smide romerne, som havde besat landet og indsat en marionet af en konge, de troede at Jesus skulle smide dem på porten og give jøderne selvstændigheden tilbage.

Men det modsatte skete. Jesus blev ikke en jordisk konge. Han brød ikke romernes magt og oprettede en selvstændig jødisk stat.

Tværtimod!

Han blev korsfæstet og døde.

Den mission, skarerne troede, han havde, mislykkedes.

For hans rige var ikke af denne verden.

Hans rige skulle ikke være et nyt jordisk rige, men et åndeligt rige.

Et rige, hvor alle åndeligt står lige. Et rige hvor det ikke skulle give nogen én en fordel at være enten jøde eller græker, træl eller fri, eller mand eller kvinde.

Et rige hvor ingen ydre tegn skulle afgøre, om man tilhørte Guds rige eller ej.

Alle, der lod sig døbe og holdt det, som Jesus befalede, at tilgive og at elske deres næste, de hørte til Guds rige.

Det var altså ikke en jordisk konge de tre vise mænd eller de hellige tre konger kom for at tilbede.

Men det var en konge!

Det var Gud selv i barnets skikkelse, og det var derfor de faldt ned og tilbad det og åbnede for deres gemmer og frembar gaver til det, guld, røgelse og myrra, som vi hører om.

De hyldede og takkede Gud, fordi han havde sendt sin Søn til jorden for at frelse ethvert menneske.

Og det er egentlig også vores opgave som kristne. At fortsætte med at hylde og takke Gud, fordi han har besluttet at ville frelse ethvert menneske, som ønsker det.

Amen!

Lov og tak og evig ære være dig, Vor Gud Far, Søn og Helligånd,

Du, som var, er og bliver én sand, tre-enig Gud, højlovet fra første begyndelse, nu og i al evighed. Amen

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

I denne tid beder vi særligt for alle, der rammes af corona og dens følger. Dem, der bliver syge, dem, der mister nogen, de holder af, dem, der bliver bange, dem der mister deres job, dem der savner nærvær med andre, dem hvis hverdag er forandret.

Vi beder om, at vi snart igen må være fri for coronavirus.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os rejse os og med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.